**NOTĂ INFORMATIVĂ**

**la proiectul hotărîrii de Guvern**

**„Cu privire la reorganizarea unor instituții”**

**Condiţiile ce au impus elaborarea proiectului**:

Sistemul naţional de transfuzie a sângelui constituie prin activitatea specifică un domeniu strategic naţional, impunându-se recunoaşterea acestuia ca un sistem medical de urgenţă, întrucât solicitările de sânge şi componente sanguine sunt permanente. Siguranţa terapiei hemotransfuzionale este esenţial legată de asigurarea unui grad echivalent de calitate şi biosecuritate, iar securitatea transfuzională este parte componentă a securității naționale.

În prezent reţeaua naţională de transfuzie sanguină din Republica Moldova este reprezentată de 3 centre de transfuzie a sângelui: Centrul Naţional de Transfuzie a Sângelui și cele 2 Centre Regionale de Transfuzie a Sângelui (Bălți și Cahul). Centrele de transfuzie a sângelui sunt instituţii medico-sanitare cu statut exclusiv public şi nonprofit în sfera donării, colectării sângelui și producerii componentelor, preparatelor diagnostice și biomedicale din sânge, transfuziei sanguine.

Deși genul de activitate este același în toate centrele, se constată diferenţe în calitatea prestării serviciilor, abordare neuniformă a politicilor şi reformelor, diferenţe în cheltuieli, inclusiv și pentru întreţinerea aparatului administrativ.

În scopul asigurării unui sistem de sănătate cost-eficient, implementării și asigurării managementului calității și biosecurității produselor sanguine, racordare la cerinţele directivelor europene, se prevede reorganizarea sistemului național de transfuzie a sângelui şi gestionarea eficientă a viitoarelor investiţii în sector.

**Principalele prevederi, elementele noi**:

Proiectul hotărîrii Guvernului în cauză prevede reorganizarea Centrului Naţional de Transfuzie a Sângelui prin fuziune (absorbţie) a Centrului Regional de Transfuzie a Sângelui mun. Bălţi şi a Centrului Regional de Transfuzie a Sângelui Cahul. Astfel, va fi creată o structură consolidată, un sistem bine organizat la nivel naţional, care va asigura administrarea eficientă a cadrelor de donatori și a sângelui (materie primă pentru producerea derivatelor şi preparatelor biomedicale din sânge), menţinerea unui înalt nivel de protecţie a sănătăţii populaţiei, o abordare unitară şi o gestiune coordonată în vederea respectării standardelor de calitate, stocurilor naţionale de sânge, componente şi alte derivate din sânge, în sensul autosuficienţei de produse sanguine.

De asemenea, se vor reduce considerabil cheltuielile pentru aparatele administrative, dat fiind faptul că noua structură va avea un singur conducător, o singură contabilitate, serviciu resurse umane, juridic etc.

**Gradul compatibilităţii actului normativ cu reglementările legislaţiei comunitare**.

Proiectul în cauză se încadrează perfect în reformele propuse de către comunitatea internaţională şi partenerii de dezvoltare pentru sistemul de sănătate. Adaptează sistemul legislativ din domeniul transfuziei sanguine la cerinţele reglementărilor Comunităţii Europene. Se aliniază Directivei 2002/98/CE privind standardele de calitate şi securitate pentru colectarea, testarea, procesarea, stocarea şi distribuţia sângelui uman şi a componentelor sanguine transpusă în Legeaprivind donarea de sînge şi transfuzia sanguine, nr. 241 din  20 noiembrie 2008 și în alte acte normative.

**Fundamentarea economico-financiară:**

Implementarea proiectului hotărîrii de Guvern cu privire la reorganizarea unor instituții nu va genera cheltuieli financiare suplimentare, ba dimpotrivă, va genera economii datorită reducerii aparatului administrativ la 2 instituţii.

**Ministru Mircea BUGA**